L'alerchia ye una reacción anormal y excesiva d'o sistema immunitario chenerada por un contacto con una sustancia cheneralment estranya a l'organismo. Se diz antichén a una sustancia que produce una respuesta immunitaria, pero en o caso d'as alerchias se diz alerchén. L'alerchén ye bien tolerau por a mes gran part d'a población, manimenos as presonas alerchicas desembolican una reacción inadaptada, excesiva y patolochica, l'alerchia, que ye una forma d'hipersensibilidat.